Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 2 Pv 357/12/7702	Humenné, 16.8.2012
EEČ : 2-55-87-2012

U Z N E S E N I E

Trestná vec:	obvinený XXXXX 
Prečin:	 zanedbania povinnej výživy podľa § 207 ods. 1 Tr. zák.,

Rozhodol: 	prokurátorka Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec  mal. XXXXX, nar. 31.07.2007 aj napriek tomu, že mu povinnosť prispievať na výživu dieťaťa vyplýva priamo zo zákona o rodine a rozsudkom Okresného súdu v Humennom sp. zn. 5 C 144/2010 zo dňa 28.09.2010 bol zaviazaný prispievať na jej výživu  sumou 70,- € mesačne do rúk matke dieťaťa XXXXX,  od 01.02.2012 do 25.05.2012 si v Snine a v Stakčíne túto svoju povinnosť úmyselne neplnil aj napriek tomu, že vzhľadom na svoje možnosti a schopnosti  na výživu dieťaťa prispievať mohol a tak za uvedené obdobie dlhoval na výživnom sumu 280,- €,  
lebo zanikla trestnosť činu
Odôvodnenie:
Poverený príslušník PZ Obvodného oddelenia PZ v Snine uznesením  sp. zn. ORP-435/SV-HE-2012 zo dňa 25.05.2012 začal trestné stíhanie a súčasne vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák..
	XXXXX sa mal trestnej činnosti dopustiť tak, ako je to uvedené vo výrokovej časti tohto uznesenia.
	V priebehu vyšetrovania bol vypočutý obv. XXXXX, ktorý uviedol, že si je plne vedomý toho, že má prispievať na výživu svojej maloletej dcéry Alexandry. Nie je však pravdou, že na výživu neprispieval od mesiaca február 2012, ale až od mesiaca marec 2012 s tým, že predložil doklad o tom, že za mesiac január a február 2012 výživné riadne zaplatil. Ďalej uviedol, že do novembra 2011 bol živnostníkom a nemal pravidelný prísun finančných prostriedkov. Viaceré faktúry ktoré vystavil mu odberatelia nepreplatili, z toho dôvodu meškal aj s platbami na výživné. Uviedol, že od mesiaca marec 2012 k 19.06.2012 dlhuje na výživnom sumu 280,- €. Dňa 21.12.2011 pozastavil živnostenskú činnosť, pretože mu viacerí nevyplatili financie za vykonanú prácu a toto ho odradilo od ďalšieho podnikania. Určitý čas bol bez práce a zarábal iba brigádnicky, no postačilo to iba na krytie jeho základných potrieb. Koncom mája 2012 vycestoval do zahraničia, kde sa mu podarilo od 04.06.2012 zamestnať. Uviedol, že sa pokúsi vyrovnať dlh na zaostalom výživnom a v budúcnosti platiť bežné výživné riadne tak, ako to má určené súdom, no bude to záležať v podstate od toho, či bude mať príjem alebo nie. 
	Vo veci bola vypočutá matka dieťaťa XXXXX, ktorá uviedla, že jej manželstvo s XXXXX bolo rozvedené, pričom mal. Alexandra bola zverená do jej výchovy. Otec dieťaťa má prispievať na jej výživu 70,- €. Od právoplatnosti rozsudku bývalý manžel s platbami mešká a na výživu dieťaťa prispieva nepravidelne, preto požiadala o poskytovanie náhradného výživného Úrad práce, sociálnych vecí a rodiny v Humennom. Uviedla aj to, že dieťa síce netrpí núdzou, pretože žije s priateľom a  spoločne majú do domácnosti príjem okolo 500,- €, no výživné od otca dieťaťa jej chýba. Uviedla, že od 01.03.2012 otec na výživu dcéry neprispieva, pričom dlhoval na výživnom sumu 280,- €. Dňa 28.06.2012 jej odovzdal výživné  za 4 mesiace v sume 280,- €, čím vyrovnal bežné výživné od 01.03.2012 do konca mesiaca jún 2012. Dňa 14.07.2012 jej vyrovnal aj bežné výživné za mesiac júl v sume 70,- €. Uviedla teda, že k 31.07.2012 nedlhuje XXXXX na výživu ich dcéry žiadne finančné prostriedky. Taktiež uviedla, že otec sa o dcéru sporadicky zaujíma, no viac ju navštevuje jeho matka. 
	Z rozsudku Okresného súdu v Humennom sp. zn. 5 C 144/2010 zo dňa 28.09.2010 vyplýva, že manželstvo XXXXX a XXXXX bolo rozvedené, pričom maloletá dcéra bola zverená do výchovy matke a otec bol zaviazaný prispievať na jej výživu sumou 70,- € mesačne. 
	Vo vyšetrovacom  spise sa nachádzajú kópie príjmových dokladov, z ktorých je zrejmé že dňa 05.02.2012 prezvala matka dieťaťa XXXXX od XXXXX výživné za mesiace január a február 2012 v sume 140,- €, dňa 28.06.2012 sumu 280,- €, ktorá predstavuje výživné za mesiace marec, apríl, máj a jún 2012 a dňa 14.07.2012 výživné vo výške 70,- €, čo predstavuje výživné za mesiac júl 2012.
  	Podľa § 207 ods. 1 kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného potresce sa odňatím slobody až na 2 roky.
	Podľa § 86 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.
	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.
	Vzhľadom nato, že obvinený  povinnosť prispievať na výživu maloletej dodatočne splnil a neplatenie výživného nemalo trvalo nepriaznivé následky na výchovu a výživu maloletej bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní  od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)

JUDr. Valéria Práznovská
prokurátorka